Der er tirsdag heftig aktivitet både på land og til vands i det ellers fredelige færgeleje i Hvalpsund. Årsagen er, at et lastvognstog fyldt med småt brændbart affald, der skulle have været på forbrændingen, i stedet er havnet i Limfjordens vand. I morges klokken 06.30 trillede lastvognstoget af Hvalpsundfærgen, da den var ved at nærme sig færgelejet. Chaufføren, der ikke var i lastbilen, da uheldet skete, havde glemt at trække håndbremsen. - Det er jo ikke hver dag, vi har en bil, der falder i havnen, så det er lidt uheldigt, vil jeg sige, siger Benny Nielsen, der er vognmand hos vognmandsfirmaet Fredsø, til TV2 Nord. Skal hives op med en kran Han forklarer, at der skal dykkere ned og besigtige lastbilen, og de derefter sætte nogle trosser omkring lastbilen, der senere skal hives op med en kran. - Jeg tror, at vi skal skille lastbilen fra anhængeren, for at vi kan løfte den op, men nu må vi se, siger Benny Nielsen, der ikke regner med, at lastbilen står til at redde, efter den har stået på Limfjorden bund. Se klippet med indsatsleder Benny Nielsen herunder: Vil undgå forurening Nordjyllands Beredskab har i løbet af formiddagen lagt flydespærring omkring lastbilen. - Vores vigtigste opgave lige nu er at sikre, at et eventuelt olieudslip fra lastbilen ikke breder sig. Så vi forsøger at holde et eventuelt udslip inde i havneområdet, siger indsatsleder Palle Olesen fra Nordjyllands Beredskab. Indsatslederen fortæller, at lastvognstoget sandsynligvis skal slæbes helt ind i bunden af færgelejet, da selve molen, som lastbilen ligger ud for, ikke kan holde til trykket fra en kran.

Referat:
For at undgå forurening har Nordjyllands Beredskab lagt en flydespærring omkring det lastvognstog, der tirsdag morgen trillede af Hvalpsundfærgen.